《蠢尔海氓一首赠中丞平寇也中丞孰谓谓夏公邦谟也》
明代·皇甫汸

蠢尔海氓，凭险构患。聚徒实繁，飙起滋蔓。法网凝脂，因缘反汗。

伊谁之愆，阶之为乱。乱既不逞，岁亦荐饥。脱耒为挺，裂裳为旗。

焚庐揭箧，沉艎夺输。盘污窟据，𣺰𣶞魁栖。鲸氛方煽，羽檄来闻。

皇赫斯怒，乃命中丞。秉钺之帅，执宪之邻。司疆之彦，捍圉之英。

宠灵是藉，嘉谋佥同。显允元老，时维夏公。建牙贾勇，开府临戎。

在帷运算，对俎折冲。肃肃中丞，申命有赫。革政以仁，授师以律。

厥角先崩，回面内逸。一鼓作气，曾不终日。于廓青海，丹舰宵济。

止必鸣桴，动必举旝。天吴效顺，云祲敛翳。渠丑斯获，胁从罔治。

佳兵载戢，爰居载宁。商无弛市，农无辍耕。旋凯奏肤，于周之京。

皇心既怿，庆赏攸行。桓桓中丞，致天之届。德威溥将，神风潜骇。

共帝波臣，易我鳞介。化衍遐圻，声流海外。皇眷东顾，视民如伤。

中丞法令，皎如秋霜。治丝去棼，更弦解张。若降时雨，若熙春阳。

钳徒殊刘，甲士振旅。燕乐承休，式歌且舞。稽首万年，受天之祜。

小子作颂，嗣美吉甫。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。